奉和安中尚書同漕憲登長干塔
作者：郭祥正
朝代：宋

paragraphs: 攬衣登塔窺泬寥，黄金篆牌神所摽。
層梯轉道二千尺，鈴索交響風常飄。
天厨曉送阿育供，海月夜領飛仙朝。
南溟安在心欲化，九萬一舉期今朝。
我宋真人啟閶闔，堯舜之運重昭昭。
佛老并儒鼎足盛，理歸一善無煩條。
凈緣勝賞固莫逆，足力强健朋儕要。
昌黎首唱城南句，東野繼作芬蘭椒。
諸公筆力鬭穎發，七言紙上鏗琨瑤。
聚沙疊甓付童子，秀實始自春之苗。
凌空得路未足恃，遇險驚魂安可招。
龍虎低沈鳳鳥散，藉此彈壓無祲妖。
四郊松柏列兵衛，萬家弦管均咸韶。
廣莊黔烏類蠛蠓，歲望已覺元鼎調。
晴川疏樹歷陽近，浮雲蔽日長安遙。
貫輪巨木徹十地，斜飛八角穿重霄。
扶持故國肖父老，綜領諸刹如孩髫。
循欄作禮共悲仰，絕頂進步誰騰超。
跡雖有爲志頗壯，報且不盡功何遼。
揮毫題識未云畢，城頭魯角聲迢迢。
兜綿鋪舒換塵境，寶燈照耀銀爲橋。
乃知此會世稀有，請君審聽長干謠。